Na temelju članka 7.Zakona o kulturnim vijećima i financiranju javnih potreba u kulturi (Narodne novine, broj 83/22), članka 20.Pravilnika o financiranju javnih potreba iz Proračuna Grada Ivanić-Grada (Službeni glasnik Grada Ivanić-Grada, broj 01/17), Odluke o načinu raspodjele raspoloživih sredstava iz Proračuna Grada Ivanić-Grada za 2023. godinu namijenjenih financiranju programa/projekata/manifestacija udruga i drugih neprofitnih organizacija civilnog društva u području kulture, tehničke kulture, sporta, civilnog društva, zdravstva i socijalne zaštite u 2023.godini (KLASA: 024-05/23-11/7, URBROJ: 238-10-03-02/3-23-6 od 18.siječnja 2023.), Odluke o raspisivanju Javnog poziva za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području kulture iz Proračuna Grada Ivanić-Grada za 2023.godinu (KLASA:024-05/23-11/7, URBROJ:238-10-03-02/3-23-7, od 18. siječnja 2023.) i Odluke o izmjenama i dopunama Odluke o raspisivanju Javnog poziva za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području kulture iz Proračuna Grada Ivanić-Grada za 2023.godinu (KLASA:024-05/23-11/27, URBROJ:238-10-03-02/3-23-4, od 1. ožujka 2023.), Upravni odjel za lokalnu samoupravu, pravne poslove i društvene djelatnosti Grada Ivanić-Grada raspisuje

Javni poziv

za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području kulture iz proračuna Grada Ivanić-Grada za 2023.godinu

PODRUČJA JAVNIH POTREBA U KULTURI, PRIORITETI I CILJEVI

I.

Predmet Javnog poziva za ostvarivanje prava na financiranje programa/projekata/manifestacija udruga/organizacija civilnog društva u području kulture iz Proračuna Grada Ivanić-Grada za 2023.godinu (u daljnjem tekstu : Javni poziv) je prikupljanje prijedloga programa/projekata/manifestacija od interesa za Grad Ivanić-Grad koje provode udruge i druge neprofitne organizacije civilnog društva s područja Grada Ivanić-Grada i/ili se aktivnosti provode na području Grada Ivanić-Grada i/ili su korisnici s područja Grada Ivanić-Grada, sukladno Programu javnih potreba u kulturi na području Grada Ivanić-Grada za 2023.g. (KLASA:024-05/22-04/10, URBROJ:238-10-01/22-13), kojeg je Gradsko vijeće Grada Ivanić-Grada donijelo na svojoj 14.sjednici održanoj 22.12.2022.godine.

II.

U Proračunu Grada Ivanić-Grada osiguravaju se sredstva za javne potrebe u kulturi za sljedeća prioritetna područja utvrđena Programom javnih potreba u kulturi na području Grada Ivanić-Grada za 2023. godinu:

-1. kulturne djelatnosti:

- nakladnička i knjižarska djelatnost

- audiovizualna djelatnost

2. kulturno-umjetničko stvaralaštvo:

- kulturno-umjetnički amaterizam (djelatnost KUD-ova, likovne izložbe i izdavanje književnih ostvarenja autora s područja Grada Ivanić-Grada i sl.)

- glazbena i glazbeno-scenska umjetnost

- djelatnost zaštite, očuvanja i održivog upravljanja kulturnom baštinom

- međunarodna kulturna suradnja i mobilnost

Kulturne djelatnosti, programi i projekti, aktivnosti i manifestacije u kulturi od interesa za Grad Ivanić-Grad financiraju se iz Proračuna Grada Ivanić-Grada za 2023.g. u cilju ostvarenja prioriteta i ciljeva kulturnog razvitka Grada Ivanić-Grada:

* očuvanje postignutog stupnja kulturnog razvitka te stvaranje financijskih i drugih uvjeta za daljnji razvoj kulturnih djelatnosti,
* zaštita, očuvanje i održivo upravljanje kulturnom baštinom,
* ekonomičnost te kontinuitet u djelovanju predlagatelja programa i projekata,
* podizanje razine stručnosti, kvalitete i raznovrsnosti kulturnih programa na svim područjima,
* poticanje programa samostalnih umjetnika u kulturi,
* poticanje rada udruga i umjetničkih organizacija koje imaju zaposlene profesionalce u kulturi,
* podrška razvoju civilnih inicijativa u kulturi,
* poticanje kulturnih programa mladih od 15 do 30 godina,
* poticanje međunarodne prepoznatljivosti Grada Ivanić-Grada.

PRIHVATLJI PRIJAVITELJI

III.

Prijavu programa/projekata/manifestacija na ovaj Javni poziv može podnijeti, u skladu s Uputama za prijavitelje, udruga/organizacija civilnog društva/prijavitelj koja je:

1.upisana u Registar udruga ili drugi odgovarajući Registar te ima sjedište i djeluje najmanje godinu dana na području Grada Ivanić-Grada prije dana objave ovog Javnog poziva,

2.programski usmjerena na rad u području kulture, što je vidljivo iz ciljeva i popisa djelatnosti u statutu udruge/ organizacije civilnog društva,

3.upisana u Registar neprofitnih organizacija i vodi transparentno financijsko poslovanje u skladu s propisima o računovodstvu neprofitnih organizacija,

4.ispunila ugovorne obveze prema Gradu Ivanić-Gradu i svim drugim davateljima financijskih sredstava iz javnih izvora.

Pravo na podnošenje prijava na temelju ovog Javnog poziva imaju samostalni umjetnici, umjetničke organizacije, ustanove u kulturi čiji osnivač nije Grad Ivanić-Grad, udruge/organizacije civilnog društva i fizičke osobe s područja Grada Ivanić-Grada koje obavljaju djelatnost iz područja kulture i umjetnosti.

Iznimno, prijavu može podnijeti i udruga/organizacija civilnog društva koja nema sjedište na području Grada Ivanić-Grada ako djeluje na području Grada Ivanić-Grada najmanje godinu dana prije dana objave ovog Javnog poziva, ima članove s područja Grada Ivanić-Grada i svoj program/projekt/manifestaciju provodi za korisnike s područja Grada Ivanić-Grada.

Pravo podnošenja prijave imaju i fizičke osobe, s područja Grada Ivanić-Grada, koje se bave književnim ili likovnim stvaralaštvom. Prijavitelji moraju biti upisani u odgovarajući nadležni registar/zajednicu ili drugo udruženje kojim dokazuju svoj status.

Uz kratki životopis i bibliografiju fizičke osobe-autori književnih djela dužni su dostaviti Obrazac obračuna projekta i Obrazac opisa projekta a u prilogu sinopsis i ogledno poglavlje književnog djela za koje apliciraju na Javni poziv a fizičke osobe-likovni autori dužni su dostaviti Obrazac obračuna projekta i Obrazac opisa projekta koji sadrži popis samostalnih i skupnih izložbi na kojima su izlagali te naziv samostalne izložbe za koju apliciraju na Javni poziv. Potrebno je, u prilogu, dostaviti i jednu recenziju do sada ostvarenih autorskih projekata - recenziju/predgovor književnog djela odnosno izvod iz kataloga sa zadnje samostalne izložbe.

IV.

Za financiranje projekata/programa/manifestacija u okviru ovog Javnog poziva, u Proračunu Grada Ivanić-Grada raspoloživ je iznos od 30.000,00 EUR/226.035,00 kn (Fiksni tečaj konverzije: 7,5345)

Najmanji iznos financijske potpore koji se može odobriti za financiranje projekta/programa/manifestacija je 398,17 EUR/3.000,00 kuna, a najveći je 3.981,68 EUR/30.000,00 kuna (Fiksni tečaj konverzije: 7,5345).

Projekti/programi/manifestacije se mogu financirati u 100% iznosu ukupnih prihvatljivih troškova projekta/programa/manifestacije, pri čemu potencijalni prijavitelji i partneri nisu dužni osigurati sufinanciranje iz vlastitih sredstva.

Ukoliko prijavitelj zatraži niži ili viši iznos od propisanog iznosa koji se odobrava ovim javnim pozivom prijava će se odbiti zbog nepoštivanja propisanih uvjeta.

Očekivani broj financijskih potpora koje će biti odobrene prijaviteljima za provedbu programa/projekata/manifestacija u okviru ovog Javnog poziva je: do 15 potpora.

Prijedlozi projekata/programa/manifestacije prijavitelji dostavljaju isključivo na propisanim obrascima koji su, zajedno sa Uputama za prijavitelje, dostupni na službenim mrežnim stranicama Grada Ivanić-Grada ([www.ivanic-grad.hr/servisne-informacije/javni-pozivi](http://www.ivanic-grad.hr/servisne-informacije/javni-pozivi)).

ROK ZA PODNOŠENJE PRIJAVE, NAČIN PRIJAVE,

V.

Rok za podnošenje prijava na ovaj Javni poziv je 30 dana od dana objave na mrežnim stranicama Grada Ivanić-Grada.

Obrasci za prijavu programa/projekta/manifestacije na Javni poziv su:

1. Obrazac opisa programa/projekta/manifestacije,

2. Obrazac proračuna programa/projekta/manifestacije,

3. Obrazac izjave o partnerstvu (ako se program/projekt/manifestacija provodi u

partnerstvu)

4. Obrazac izjave o nepostojanju dvostrukog financiranja,

5. Obrazac izjave o programima/projektima/manifestacijama udruga financiranih iz javnih

izvora,

6. Obrazac životopisa voditelja programa/ projekta/manifestacije.

Uz Obrasce za prijavu programa/projekta/manifestacije prijavitelji su, u skladu s Uputama za prijavitelje, dužni priložiti i sljedeće priloge:

1.Dokaz da je program/projekt/manifestaciju koja se predlaže za financiranje putem prijave na Javni poziv prihvatilo nadležno tijelo kroz usvajanje godišnjeg programa rada udruge/organizacije civilnog društva - Zapisnik sa sjednice nadležnog tijela,

2.Dokaz o sufinanciranju programa ili projekta od jedinica lokalne ili područne (regionalne) samouprave ili nekih drugih izvora sufinanciranja ako je sufinanciranje iskazano u obrascu proračuna programa ili projekta (preslika odluke i/ili ugovora o sufinanciranju)

3.Dokaz da se protiv osobe ovlaštene za zastupanje udruge/organizacije civilnog društva i osobe voditelja programa ili projekta ne vodi kazneni postupak

- uvjerenje nadležnog suda, ne starije od šest mjeseci, da se ne vodi kazneni postupak protiv osobe ovlaštene za zastupanje udruge (koja je potpisala obrasce za prijavu programa ili projekta i koja je ovlaštena potpisati ugovor o financiranju),

- uvjerenje nadležnog suda, ne starije od šest mjeseci, da se ne vodi kazneni postupak protiv osobe voditelja programa ili projekta

4.Dokaz da udruga/organizacija civilnog društva nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu - potvrda Ministarstva financija/Porezne uprave o stanju javnog dugovanja za udruge/organizacije civilnog društva i partnere (ako se program/ projekt/manifestacija provodi u partnerstvu).

5.Dokaze navedene u podtočci 3. i 4. ove točke, dužne su dostaviti samo one udruge/organizacije civilnog društva koje, nakon provedenog postupka, budu pozvane na potpisivanje ugovora o financiranju programa/projekta/manifestacije.

S udrugom/organizacijom civilnog društva koja, nakon provedenog postupka, bude pozvana na sklapanje ugovora o financiranju programa/projekta/manifestacije a ne dostavi obvezne priloge-dokaze navedene u podtočci 3. i 4. ove točke, neće se sklopiti ugovor i njihov program/projekt/manifestacija neće se financirati iz Proračuna Grada Ivanić-Grada.

Prijava udruge/organizacije civilnog društva za koju se provjerom, koju će provesti Upravni odjel za lokalnu samoupravu, pravne poslove i društvene djelatnosti, utvrdi

-da nije uskladila statut sa Zakonom o udrugama (uvidom u Registar udruga),

-da osobe ovlaštene za zastupanje nisu u mandatu (uvidom u Registar udruga),

-da nije upisana u Registar neprofitnih organizacija (uvidom u Registar neprofitnih organizacija),

-da nije podnijela sva obvezna financijska izvješća FINA-i za 2022.g. -G-PR-IZ-NPF obrazac za udruge koje vode jednostavno knjigovodstvo i obrazac PR-RAS-NPF za udruge koje vode dvojno knjigovodstvo-(uvidom u Registar neprofitnih organizacija) te

-da ima dugovanja prema Proračunu Grada Ivanić-Grada,

neće se uputiti u postupak ocjenjivanja prijave.

VI.

Cjelokupna prijavna dokumentacija ( obrasci i obvezni prilozi), može se podnijeti na dva načina: u tiskanom obliku (jedan tiskani i ovjereni izvornik) i elektroničkim putem.

Prijava u tiskanom obliku podnosi se redovnom poštom ili dostavlja osobno a sadrži sve obvezne obrasce za prijavu vlastoručno potpisane od strane osobe ovlaštene za zastupanje i ovjerene službenim pečatom udruge/organizacije te sve druge obvezne priloge.

Ako prijavitelj podnosi prijavu u tiskanom obliku, dužan je tiskanoj prijavi priložiti CD ili USB stick koji sadrži elektronički zapis prijave u tiskanom obliku.

Popunjeni obvezni obrasci za prijavu, koji se dostavljaju na CD-u ili USB sticku trebaju biti u word i excel formatu ( ne u pdf.formatu!).

Prijava elektroničkim putem podnosi se slanjem cjelokupne prijavne dokumentacije, (obrasci i obvezni prilozi), u određenom roku, na email adresu: [urudzbeni@ivanic-grad.hr](mailto:urudzbeni@ivanic-grad.hr)

Prijavitelji koji prijavu odnosno izvještaje podnesu na način iz stavka 3. ove točke dužni su na zahtjev davatelja financijskih sredstava istome na uvid dostaviti svu potrebnu izvornu dokumentaciju i obvezne priloge u izvorniku.

Prijavitelj koji cjelokupnu prijavnu dokumentaciju odluči dostaviti u tiskanom obliku, izvornik prijave može dostaviti preporučeno poštom ili dostaviti osobno (predaja zatvorene omotnice s propisanom dokumentacijom u urudžbenom uredu Gradske uprave Grada Ivanić-Grada, Park hrvatskih branitelja 1, Ivanić-Grad, soba 1).

Prijave se šalju na sljedeću adresu:

Grad Ivanić-Grad

Upravni odjel za lokalnu samoupravu, pravne poslove i društvene djelatnosti

Park hrvatskih branitelja 1

10310 Ivanić-Grad,

s naznakom:

„Prijava na Javni poziv za ostvarivanje prava na financiranje programa/projekata/manifestacija udruga i drugih neprofitnih organizacija civilnog društva u području tehničke kulture, sporta, civilnog društva, zdravstva i socijalne zaštite iz Proračuna Grada Ivanić-Grada za 2023.godinu-NE OTVARAJ“.

Na poleđinu omotnice obvezno navesti naziv prijavitelja.

Udruga/organizacija civilnog društva može, u pravilu, prijaviti najviše dva programa ili projekta ili manifestacijepo ovom Javnom pozivu, za razdoblje provedbe od 01.01.2023. do 31.12.2023.g.

Ista udruga/organizacija civilnog društva može biti partner na više programa/projekata/manifestacija.

POSTUPAK DODJELE FINANCIJSKIH SREDSTAVA

VII.

Administrativnu provjeru prijava obavlja Upravni odjel za lokalnu samoupravu, pravne poslove i društvene djelatnosti Grada Ivanić-Grada (dalje: Upravni odjel).

Nakon administrativne provjere svih pristiglih prijava vezano uz propisane uvjete Javnog poziva, Upravni odjel priprema materijale za Kulturno vijeće Grada Ivanić-Grada.

Kulturno vijeće Grada Ivanić-Grada ( u daljnjem tekstu: Vijeće) stručno vrednuje i ocjenjuje projekte/programe/manifestacije prijavljene na ovaj Javni poziv slijedeći opće prioritete i ciljeve Javnog poziva kao i specifičnosti svakog područja umjetničkog i kulturnog djelovanja.

Na temelju prijedloga Vijeća gradonačelnik Grada Ivanić-Grada donosi odluku o dodjeli financijskih sredstava s popisom odobrenih i odbijenih programa/projekata/manifestacija.

Odluka o dodjeli financijskih sredstava s popisom odobrenih i odbijenih programa/projekata/manifestacija objavljuje se na mrežnim stranicama Grada Ivanić-Grada.

Prijave koje nisu dostavljene u roku određenim ovim Javnim pozivom te koje u cijelosti ne zadovoljavaju propisane uvjete ovog Javnog poziva neće se razmatrati.

UVJETI I KRITERIJI ZA DODJELU FINANCIJSKIH SREDSTAVA

VIII.

ISKUSTVA I REFERENCE-INSTITUCINALNA SPOSOBNOST PRIJAVITELJA

-Iskustvo i stručni kapacitet, sposobnost i vještina prijavitelja za provođenje planiranih aktivnosti projekata/programa/manifestacija u Gradu Ivanić-Gradu

-Odgovarajuće reference upravljačkog osoblja, sposobnost vođenja proračuna projekta/programa/manifestacije)

-Jasna struktura upravljanja projektom/programom/manifestacijom

RELEVANTNOST PROJEKTA/PROGRAMA/MANIFESTACIJE

-Ciljevi projekta/programa/manifestacije su jasno definirani i realno postavljeni i u skladu su s prioritetnim područjima javnog poziva i doprinose ukupnom razvoju Grada Ivanić-Grada

-Program/projekt/manifestacija odgovara na uočene probleme i potrebe građana Grada Ivanić-Grada te nudi kvalitetan način njihova rješavanja

- Aktivnosti na provođenju projekta/programa/manifestacije su jasno definirane, opravdane, razumljive, provedive i usklađene s uočenim potrebama Grada Ivanić-Grada

-Rezultati provođenja projekta/programa/manifestacije kao i broj, dob korisnika jasno su određeni

KVALITETA PRORAČUNA PROGRAMA/PROJEKTA/MANIFESTACIJE

-Realan odnos troškova projekta/programa/manifestacije s obzirom na rezultate i predviđeno vrijeme trajanja projekta/programa/manifestacije

-Usklađenost troškova s planiranim aktivnostima na provedbi projekta/programa/manifestacije

-Iskazani prihodi za financiranje projekta/programa/manifestacije i iz drugih izvora osim Grada Ivanić-Grada

PREDNOST U FINANCIRANJU

-Uključenost volontera s područja Grada Ivanić-Grada u provedbu projekta/programa/manifestacije

-Inovativnost i kreativnost projekta/programa/manifestacije

-Uključenost dodatnih partnera u provedbu projekta/programa/aktivnosti čija je uloga u provedbi jasno obrazložena

-Prepoznatljivost projekta/programa/manifestacije koja doprinosi promociji Grada Ivanić-Grada u Republici Hrvatskoj

POSTUPAK PODNOŠENJA PRIGOVORA

IX.

Prigovor protiv odluke o dodjeli financijskih sredstava može se, sukladno članku 28.Zakona o kulturnim vijećima i financiranju javnih potreba u kulturi, podnijeti Upravnom odjelu na email adresu: [urudzbeni@ivanic-grad.hr](mailto:urudzbeni@ivanic-grad.hr)

Rok za podnošenje prigovora je 8 (osam) dana od dana dostave odluke o dodjeli financijskih sredstva

Dostava se smatra obavljenom istekom osmog dana od dana javne objave odluke o dodjeli financijskih sredstva na mrežnim strancima Grada Ivanić-Grada.

Prigovor razmatra Kulturno vijeće Grada Ivanić-Grada te podnosi prijedlog rješavanja prigovora gradonačelniku Grada Ivanić-Grada.

Upravni odjel dužan je dostaviti odgovor na prigovor u roku od 30 dana od dana podnošenja prigovora.

POSTUPANJE S PRIJAVAMA NAKON PROVEDBE JAVNOG POZIVA

X.

Svi dokumenti vezani uz prijave za financiranje javnih potreba u kulturi biti će odloženi i čuvani u skladu s propisima o zaštiti i očuvanju dokumentarnog i arhivskog gradiva te se ne vraćaju prijaviteljima.

POSTUPAK UGOVARANJA ODOBRENIH SREDSTVA

XI.

S prijaviteljem programa/projekata/manifestacija kojem su odobrena financijska sredstva na temelju odluke o dodjeli sredstava, Grad Ivanić-Grad sklapa ugovor o financiranju.

Ugovor o financiranju obvezno sadrži iznos odobrenih financijskih sredstava za program/projekt/manifestaciju, rokove isplate odobrenih sredstava te obveze davatelja i obveze korisnika financijskih sredstava.

Ako ovlaštena osoba udruge/organizacije civilnog društva ne pristupi potpisivanju Ugovora, a svoj nedolazak ne opravda u roku od 5 (pet) dana od primitka poziva, smatrat će se da je udruga/organizacija civilnog društva odustala od ostvarivanja prava na odobrena sredstva.

NAČIN KORIŠTENJA ODOBRENIH SREDSTAVA, IZVJEŠTAVANJA TE PRAĆENJA KORIŠTENJA SREDSTAVA

XII.

Za svaku isplatu odobrenih financijskih sredstava prijavitelj kojem su odobrena sredstva treba dostaviti pisani zahtjev Upravnom odjelu temeljem kojeg će se sredstva isplatiti što je ujedno i potvrda da prihvaća potporu, preuzima odgovornost za provedbu programa/projekta/manifestacije i najavljuje njegovu provedbu.

Korisnik financijskih sredstava je dužan odobrena sredstva koristiti namjenski i u skladu s ugovorom.

Ako korisnik sredstava nenamjenski koristi sredstva, ne izvrši program ili ne podnese ugovorom propisane izvještaje dužan je vratiti primljena sredstva zajedno sa zakonskim zateznim kamatama obračunatim od dana primitka sredstava.

U skladu s ugovorenim rokom korisnik je dužan podnijeti opisni i financijski izvještaj na propisanom Obrascu opisnog i Obrascu financijskog izvještaja provedbe programa/ projekta ili manifestacije koji su sastavni dio dokumentacije ovog Javnog poziva.

Grad Ivanić-Grad ima pravo koristiti izvještaj i programski i projektni materijal korisnika financijskih sredstava za potrebe povećanja vidljivosti kulturnih aktivnosti i primjera dobre prakse putem mrežnih stranica ili publikacija.

Grad Ivanić-Grad zadržava pravo izmjene uvjeta i kriterija utvrđenih ugovorom u slučaju nastupanja izvanrednih okolnosti o čemu će uz obrazloženje pravodobno obavijestiti korisnike sredstava.

Grad Ivanić-Grad zadržava pravo praćenja izvršenja programa/projekta ili manifestacije korisnika financijskih sredstava te kontrole namjenskog korištenja sredstava do četiri godine nakon završetka programa/projekta/manifestacije.

Korisnik financijskih sredstava obvezan je u svim tiskanim i elektroničkim materijalima kao i medijskim objavama na vidljivom mjestu istaknuti grb i naziv Grada Ivanić-Grada kao institucije koja sufinancira program/projekt ili manifestaciju koja je predmet ugovora.

Sve potrebne informacije u vezi ovog Javnog poziva nalaze se u Uputama za prijavitelje koje, zajedno s obrascima za prijavu, čine sastavni dio dokumentacije za provedbu ovog Javnog poziva i objavljene su na mrežnim stranicama Grada Ivanić-Grada a dodatne informacije vezane uz Javni poziv mogu se dobiti isključivo slanjem upita na email adresu: [mario.birsic@ivanic-grad.hr](mailto:mario.birsic@ivanic-grad.hr) i to najkasnije 15 dana prije isteka roka za podnošenje prijava na ovaj Javni poziv.

KLASA:401-02/23-03/3

URBROJ:238-10-03-02/3-23-3

Ivanić-Grad, 07.ožujka 2023.g.